Springbok-man vas na hy glo seuns verkragFoto: SAPD/Facebook Lt.genl. Solomon Makgale, woordvoerder van die polisie, het gesê die polisie het verneem die man werk as ’n veiligheidswag in Springbok. Hy is Dinsdag in hegtenis geneem nadat hy die polisie geskrewe toestemming gegee het om sy kamer en sluitkas by die werk te deursoek. Volgens Makgale is daar op drie selfone, dokumente en 23 DVD’s en CD’s beslag gelê. “Die verdagte het ’n geskrewe bekentenis ingedien en die huise van drie van sy vermeende slagoffers in Port Nolloth uitgewys.” Makgale het gesê sewe vermeende slagoffers, vyf seuns en twee meisies tussen vyf en 11 jaar oud, is geëien. Die verdagte het Donderdag in die Springbok-landdroshof verskyn op aanklag van verkragting, seksuele aanranding en die vervaardiging en verspreiding van kinderpornografie. Hy bly in aanhouding. Makgale het gesê die inhegtenisneming maak deel uit van ŉ internasionale ondersoek na ŉ webwerf wat glo gebruik word om kinderpornografie te versprei.